

**Jelentés a Kiotói Jegyzőkönyv alapján vállalt kötelezettségek teljesítésére biztosított kiegészítő időszakról**

Ez a jelentés és az ezt kísérő bizottsági szolgálati munkadokumentum a Kiotói Jegyzőkönyv szerinti első kötelezettségvállalási időszakra vonatkozó, a Kiotói Jegyzőkönyv 3. cikkének (1) bekezdése szerinti kötelezettségvállalások teljesítésére meghatározott kiegészítő időszakról szóló uniós jelentés, melynek összeállítására az 525/2013/EU rendelet[[1]](#footnote-1) 22. cikke alapján, a részes feleknek a Kiotói Jegyzőkönyv részes feleinek találkozójaként szolgáló konferenciáján elfogadott 13/CMP.1. sz. határozattal összhangban került sor. A dokumentumok benyújtásra kerülnek az ENSZ Éghajlat-változási Keretegyezménye (UNFCCC) titkárságához.

A jelentésben foglalt információk elősegítik annak értékelését, hogy az Unió megfelelt-e a Kiotói Jegyzőkönyv 3. cikkének (1) bekezdése szerinti, az első kötelezettségvállalási időszakra vonatkozó kötelezettségvállalásainak. Az értékelés az első kötelezettségvállalási időszakban érvényes, a kötelezettségvállalások teljesítésére meghatározott kiegészítő időszak végéig megszüntetett kibocsátási egységek mennyiségének az első kötelezettségvállalási időszak összesített kibocsátásaival való összehasonlításán alapul.

**Megszüntetett kiotói egységek**

A Kiotói Jegyzőkönyvet 2002. május 31-én erősítette meg az Európai Unió, akkori nevén az Európai Közösség. Az EU és tagállamai közösen teljesítik a Jegyzőkönyv 3. cikkének (1) bekezdése szerinti kötelezettségvállalásaikat, összhangban a Jegyzőkönyv 4. cikkének rendelkezéseivel. A jegyzőkönyv megerősítésekor a következő 15 ország alkotta az Európai Uniót: Ausztria, Belgium, Dánia, Németország, Görögország, Finnország, Franciaország, Írország, Olaszország, Luxemburg, Hollandia, Portugália, Spanyolország, Svédország és az Egyesült Királyság. A Kiotói Jegyzőkönyv 1997. decemberi elfogadásakor ugyanez a 15 ország volt uniós tagállam. A Kiotói Jegyzőkönyv 4. cikkének (4) bekezdésével összhangban az, hogy a Jegyzőkönyv elfogadása után további 13 ország csatlakozott az EU-hoz, nem érinti az első kötelezettségvállalási időszakra vonatkozó kötelezettségvállalásokat.

Az EU megszüntetett egységeinek mennyiségét ezért a fent felsorolt 15 tagállam jegyzékének megszüntetési számláján lévő egységek mennyisége alapján kell kiszámítani. A Kiotói Jegyzőkönyv első kötelezettségvállalási időszaka tekintetében a 3. cikk (1) bekezdése szerinti kötelezettségvállalások teljesítésére meghatározott kiegészítő időszak végén az EU megszüntetett egységeinek teljes száma 18 843 518 768 volt. Az alábbi táblázat a megszüntetett egységek számát tartalmazza a 15 tagállamra vonatkozóan.

|  |  |
| --- | --- |
|  | A megszüntetési számlán lévő egységek teljes száma |
| Ausztria | 414 658 054 |
| Belgium | 626 316 229 |
| Dánia | 297 984 143 |
| Finnország | 338 353 531 |
| Franciaország | 2 538 856 531 |
| Németország | 4 706 574 671 |
| Görögország | 598 504 091 |
| Írország | 308 508 846 |
| Olaszország | 2 479 638 840 |
| Luxemburg | 60 116 132 |
| Hollandia | 997 119 267 |
| Portugália | 362 098 075 |
| Spanyolország | 1 791 980 049 |
| Svédország | 305 573 749 |
| Egyesült Királyság | 3 017 236 560 |

**Átvitt kiotói egységek**

Az uniós kiotói jegyzék számláin lévő kibocsátható mennyiségi egységekből az EU összesen 2 124 109 368 egységre vonatkozóan kérte a Kiotói Jegyzőkönyv első kötelezettségvállalási időszakából a másodikba való átvitelt.

A tagállami számlákon lévő, a tagállamok által átvinni kívánt egységek teljes számát a Kiotói Jegyzőkönyv szerinti kötelezettségvállalások teljesítésére meghatározott kiegészítő időszakról szóló tagállami jelentések fogják tartalmazni.

1. **Az Európai Parlament és a Tanács 2013. május 21-i 525/2013/EU rendelete az üvegházhatást okozó gázok kibocsátásának nyomon követésére és bejelentésére, valamint az éghajlatváltozással kapcsolatos egyéb információk nemzeti és uniós szintű bejelentésére szolgáló rendszerről, valamint a 280/2004/EK határozat hatályon kívül helyezéséről (HL L 165., 2013.6.18. 13–40. o.).** [↑](#footnote-ref-1)